ORDE do 27 de decembro de 2010 sobre a aprobación definitiva do Plan Xeral de Ordenación Municipal do Concello de Dodro (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 11/01/2011

O Concello de Dodro eleva, para a súa aprobación definitiva, o expediente do Plan Xeral de Ordenación Municipal, de conformidade co disposto no artigo 85º.5 da Lei 9/2002, do 30 de decembro, de ordenación urbanística e protección do medio rural de Galicia (redacción anterior á súa modificación pola Lei 2/2010, do 25 de marzo).
I. Antecedentes.
1. O Concello de Dodro ten na actualidade vixentes unhas normas subsidiarias de planeamento municipal aprobadas definitivamente en data 2 de maio de 1977.
2. En data 13 de novembro de 2007 a Dirección Xeral de Urbanismo emitiu informe previo á aprobación inicial, de conformidade co disposto no artigo 85º.1 da LOUG.
3. O Concello Pleno aprobou inicialmente o Plan Xeral o 17 de outubro de 2008 e someteuno a información pública durante dous meses, mediante anuncios nos xornais La Voz de Galicia e El Correo Gallego do 31 de outubro de 2008, e no DOG do 31 de outubro de 2008.
4. Simultaneamente e durante o mesmo prazo déuselle audiencia aos concellos limítrofes de Rois, Rianxo, Lousame, Valga e Padrón, e solicitáronse os informes sectoriais.
5. Mediante Resolución de data do 14 de abril de 2010, a Consellería de Medio Ambiente e Desenvolvemento Sostible emite a memoria ambiental correspondente ao procedemento de avaliación ambiental estratéxica.
6. O Pleno do Concello aprobou provisionalmente o PXOM en sesión do 20 de abril de 2010, tras a emisión dos informes xurídico e técnico de data do 16 de abril de 2010.
7. O documento municipal foi remitido a esta consellería para resolver sobre a súa aprobación definitiva en data do 21 de abril de 2010, achegando os seguintes informes sectoriais:
-En materia de augas, do organismo autónomo Augas de Galicia de data do 8 de abril de 2009.
-En materia de telecomunicacións, a Dirección Xeral de Telecomunicacións do Ministerio de Industria, Turismo e Comercio emite informe de data do 14 de novembro de 2008.
-Informe da Consellería de Vivenda e Solo de data do 28 de novembro de 2008.
-En materia de ferrocarrís, informe do Ministerio de Fomento de data 11 de decembro de 2008.
-En materia de estradas: informe do Ministerio de Fomento do 15 de decembro de 2008 sobre a non afección á rede de estradas do Estado; e informe favorable da Dirección Xeral de Obras Públicas, de data do 17 de febreiro de 2009.
Consta solicitude á Deputación Provincial en data do 5 de novembro de 2008, sen que conste a emisión.
-En materia de costas, previamente á aprobación inicial: do Ministerio de Medio Ambiente, Medio Rural e Mariño, do 13 de marzo de 2009, e da Dirección Xeral de Ordenación do Territorio e Urbanismo de data do 23 de marzo de 2009.
E previamente á aprobación definitiva: do Ministerio de Medio Ambiente, Medio Rural e Mariño de data do 5 de marzo de 2010, e da Secretaría Xeral de Ordenación do Territorio e Urbanismo da CMATI de data do 24 de febreiro de 2010.
-En materia de patrimonio cultural, a Dirección Xeral de Patrimonio Cultural emite informe favorable en data do 14 de abril de 2010, con condicións.
8. En virtude do disposto no artigo 85º.5 da LOUG requiriuse ao Concello de Dodro en data do 18 de maio de 2010 para que corrixise certas deficiencias documentais que foron formalizadas en data do 15 de xullo seguinte.
9. En data 15 de outubro pasado esta Consellería de Medio Ambiente, Territorio e Infraestruturas emitiu orde de non aprobación do PXOM de Dodro, ao abeiro do establecido no artigo 85º.7 b) da LOUG, sinalando unha serie de deficiencias que había que emendar.
10. O Concello Pleno de Dodro aprobou provisionalmente o PXOM modificado en sesión do 24 de novembro de 2010.
11. O PXOM foi remitido a esta consellería en data do 25 de novembro de 2010 para resolver sobre a súa aprobación definitiva achegando un anexo para a solicitude do informe da Comisión Superior de Urbanismo de Galicia previsto no artigo 32º.2 e) da LOUG para poder reducir a franxa de protección de costas.
12. Esa solicitude de redución de 200 a 100 m da largura da franxa para clasificar como solo rústico de protección de costas refírese ao ámbito das áreas de expansión norte e sur do núcleo rural de Imo, e ao solo urbanizable nº 3 Tallós. E foi elevada ante a Comisión Superior de Urbanismo de Galicia, ao abeiro do disposto no artigo 32º.2 e) da LOUG. Emitiuse informe desfavorable sobre a solicitude na sesión do 2 de decembro de 2010.
13. A Secretaría Xeral de Ordenación do Territorio e Urbanismo analizou polo demais a documentación do PXOM aprobado provisionalmente no Pleno do 24 de novembro de 2010 e detectou unha serie de disfuncións que se trasladaron ao concello mediante escrito de data 16 de decembro de 2010.
14. O Pleno do Concello aprobou de novo provisionalmente o PXOM en sesión de data 22 de decembro de 2010, unha vez introducidas as modificacións indicadas anteriormente.
II. Análise do plan. Consideracións e fundamentación.
Logo de analizar o documento corrixido do PXOM do Concello de Dodro e vista a proposta literal que nesta mesma data eleva a Secretaría Xeral de Ordenación do Territorio e Urbanismo, púidose observar que foron cumpridas as observacións formuladas na anterior Orde da CMATI de data do 15 de outubro de 2010.
A competencia para resolver sobre a aprobación definitiva do planeamento xeral correspóndelle ao conselleiro de Medio Ambiente, Territorio e Infraestruturas, de conformidade co disposto nos artigos 89º e 93º.4 da LOUG, e no artigo 1º do Decreto 316/2009, do 4 de xuño, polo que se establece a estrutura orgánica da CMATI.
III. Resolución.
Visto o que antecede,
RESOLVO:
Primeiro.-Outorgar a aprobación definitiva ao Plan Xeral de Ordenación Municipal do Concello de Dodro (A Coruña) de acordo co punto 7.a) do artigo 85º da Lei 9/2002, do 30 de decembro, de ordenación urbanística e protección do medio rural de Galicia.
Segundo.-De conformidade co disposto polos artigos 92º da Lei 9/2002 e 70º da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
Terceiro.-Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 27 de decembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas